Elevrapport i Naturfag

## Overskrift eller tittel på elevøvelsen

Overskriften skal være kort og presis.

## Navn, klasse og dato

Skriv både ditt eget navn (først) og navnene på dem du eventuelt har samarbeidet med. Hver elev skal levere egen rapport.

Dato for når elevøvelsen ble gjennomført (ikke dato for levering av journal).

## Innledning

1. Skriv om hensikten med forsøket (hva vil vi prøve å finne ut).

2. Bakgrunns teori. Teoristoff som er relevant for forsøket, og som gjør at en forstår forsøket.

Teoristoffet kan du finne i lærebøker, oppslagsverk eller på Internett (husk å oppgi kilder).

3. Eventuelle hypoteser. Hypotesen skal være en kvalifisert gjetning på hvordan forsøket ender.

## Utstyrsliste

Lag en liste over utstyr og kjemikalier som **du** brukte.

## Fremgangsmåte

Beskriv det som ble gjort. Skriv gjerne punktvis, da det gir god oversikt.   
Forsøket skal være så detaljert beskrevet at en som ikke har vært med på det, kan utføre det ved å følge beskrivelsen din. Skisse eller fotografier av forsøksoppsettet bør være med.

## Resultater

Her skal du presentere observasjoner og resultater fra øvelsen, uten å legge inn forklaringer.

Beskriv det du så/hørte/luktet. Hvis du gjennomførte målinger, må du gjøre rede for disse. Hvis det er mulig, bør disse målingene inn i en tabell/graf. Lag tegninger av observasjoner eller ta fotografier. (Husk at negative/ingen resultater også er resultater).

## Diskusjon

Diskusjonen er kanskje den viktigste delen av rapporten. Her skal du se kritisk på resultatene dine, og vurdere om de er til å stole på. Du skal ta med drøftinger og forklaringer på det du har målt og observert. Virker resultatene **fornuftige** i forhold til det du har lært? Stemmer resultatene med eventuelle hypoteser?

**Beskriv feilkilder**. Hva kan ha påvirket resultatene dine.

## Sammendrag og konklusjon

Ta med et *kort* sammendrag og kom med en konklusjon. Når du trekker konklusjoner, må du gå tilbake til innledningen. Ta utgangspunkt i det du har skrevet der om hensikten med forsøket. Har du en hypotese, skal du si om hypotesen stemte eller ikke.

## Referanseliste

Eks.

Oppgi kildene du har brukt. Gjelder fakta opplysninger og bilder.

Kilder:

Brandt, B., T. Fonstad; O. T. Hushovd, C. W. Tellefsen (2006) Naturfag 5. Oslo, Aschehoug.

Bilder:

*Figur 2:* [*http://en.wikipedia.org/wiki/Image:Steel-wool.jpg*](http://en.wikipedia.org/wiki/Image:Steel-wool.jpg) *(stålull)*