**OVERGANGSORD som Signe kaller dem ☺ Se Drøftingsnøkkel**

Det fins flere ord som tydeliggjør innholdet i teksten din. I hoveddelen kan det være fornuftig å innarbeide slike. Det gjør teksten variert, strukturert og leservennlig. Eksempler: *På den ene/andre siden, først og fremst, derfor, i tillegg til, følgelig, i motsetning til, på bakgrunn av, for det første/andre/tredje/videre/man (vi) skal heller ikke glemme… osv*

|  |
| --- |
| **ARTIKKEL**  **(Kilde : PANORAMA , Gyldendal forlag + noen endringer av Signe Ulset)** |

Når du skal øve på å skrive en artikkel, kan du begynne med en sjangeroppskrift. Først når du kjenner oppskriften, kan du manipulere med den og prøve ut andre varianter. Det fins mange måter å skrive en artikkeltekst på.

**EKSEMPEL PÅ ORDLYD**

*Flere hevder at ungdom bruker mye penger på unyttige og materialistiske ting. De bryr seg for lite om varige verdier, blir det sagt. Drøft disse påstandene. Kommenter til slutt hva du liker å bruke pengene dine på, og gi noen eksempler på verdier du setter høyt.*

**INNLEDNINGER KAN VÆRE**

Tradisjonelt begynner en artikkel eller en resonnerende tekst med en kort *innledning*. Innledningen bør vekke leserens interesse og forberede emnet teksten handler om. Her kommer noen innledningsforslag. Merk: Ikke alle innledninger passer like bra til alle emner.

**a) Historisk innledning**

Du gir et historisk riss av emnet. Det er en informativ innledning som nærmer seg leksikonsjangeren. Årstall og andre eksakte data bør nevnes.

*Ungdom anno 2009 bruker mye av pengene sine på strengt tatt unødvendige ting. Men det er i så fall en vane de har arvet fra foreldrene sine. En statistikk fra Statistisk sentralbyrå viser at husholdningenes forbruk er nesten tredoblet siden 1958, målt i totale forbruksutgifter. I 2005 hadde for eksempel to av ti familier mer enn én bil og feriehus. Voksne besøker restauranter stadig oftere og drikker vin ti ganger mer enn for nesten seksti år siden* … osv.

**b)Komparativ innledning**

Du sammenlikner begivenheter, ting, tekster osv. Du finner likheter og ulikheter, fordeler og ulemper osv. *Mytene forteller at tyske ungdommer bruker mindre penger på seg selv enn det norske tenåringer gjør. Hvis tyskerne kan gå eller sykle til skolen i stedet for å kjøre kollektivt, gjør de det. «Die Deutschen» kjøper dessuten lite merkeklær, men handler nyttige plagg hos billigkjeder, som Hennes og Mauritz. Norsk ungdom, derimot*, …

osv.

**c)Scenisk, fortellende innledning**

Du skriver fortellende. Innledningen kan minne om starten på en novelle. Språket kan gjerne være skildrende og bilderikt. *Det nyklipte håret var stivt av frisørskum. Det luktet dyrt. Han gikk slentrende nedover veien mot trikkestoppet. Rett ved fortauskanten var han nær ved å tråkke feil. Han hadde ikke øyne for veien, bare for den glinsende nye iPoden* … osv.

**d)Dagsaktuell innledning**

Du bruker oppdatert informasjon. Det er naturlig å henvise til kilder, som aviser eller nett.

*I dagens Aftenposten [angi dato] er det publisert en undersøkelse over hvilken aldersgruppe i Norge som er villig til å gi mest u-hjelp. Den gruppa som topper statistikken, er ungdom mellom 16 og 19 år. Det er ett av flere viktige argumenter for at ungdom bruker penger på nyttige ting* … osv

**f)Spørsmålsinnledning**

Du dveler rundt et retorisk, undrende eller filosofisk spørsmål. *Ønsker du en slaraffen-tilværelse der du verken trenger å løfte en finger eller et bein? Er du også blant dem som ønsker å få mest mulig for minst mulig? Da føyer du deg inn i den statistikken som sier* … osv.

**HOVEDDEL**

**Oppbygging av argumenter**

Etter innledningen kommer en fyldig hoveddel der du så objektivt som mulig tar for deg ulike synspunkter på saken. En god skrivestrategi er å begynne et avsnitt med en temasetning, en påstandssetning:

*Ungdom bruker mye penger på merkeklær, blir det sagt.* Resten av avsnittet bruker du til å underbygge denne påstanden med flere holdbare og relevante argumenter, såkalt utdyping. Argumentene utdyper påstandene, enten som en forklaring, en årsak, en begrunnelse, en presisering eller et eksempel. Et eksempel på utdyping av påstandssetningen ovenfor:

*Når en er ung, er det mange som ikke har funnet sin egen klesstil. Det kan være vanskeligere å stikke seg ut med feil klær enn å ha de klærne et flertall bruker. Flertallet bruker dyre merkeklær, som koster mer enn klær fra kjedebutikker*. Det er summen av argumentene som danner et resonnement.

**Å vise til eksempler**

Det er lett å bli for generell når en skriver artikkel. Dersom du bruker helt *konkrete eksempler*, blir stoffet enklere å forstå, og du viser at du eier det. Til denne artikkelen ville en generell påstand være at ikke alle ungdommer handler merkeklær. Som et konkret eksempel som utdyper påstanden og gjør utsagnet troverdig, kan du skrive om en du kjenner som ikke bruker penger på klær, men gir dem til et veldedig formål.

**AVSLUTNING**

I avslutningen skal du konkludere. Det betyr å trekke en slutning på grunnlag av bestemte premisser. Disse premissene har du greid ut om i hoveddelen. Her har du mulighet til å skrive subjektivt. Vi skal se på tre måter å avslutte på.

**a) Sirkelkomposisjon**

Du avslutter teksten på tilsvarende måte som du begynte den. Hvis du for eksempel valgte en scenisk fortellende innledning, avslutter du også fortellende. Stiller du et konkret spørsmål i innledningen, kan du besvare det i avslutningen. Teksten begynner og slutter på samme sted – som i en sirkel.

**b)Svar eller sammendrag**

Hvis du stilte et spørsmål i innledningen, kan du svare på det i avslutningen. En annen variant er å skrive et konsentrert sammendrag av synspunktene dine. I så fall er det viktig at du ikke blir for repeterende, men bruker andre ord om samme innhold.

**c) Å peke framover**

Du kan avslutte med å spå i framtiden. Mange emner er det vanskelig å si noe endelig om. Kanskje må du stille noen spørsmål og gjette noen konsekvenser. K u r s 233 Når du skal øve på å skrive en artikkel, kan du begynne med en sjangeroppskrift. Først når du kjenner oppskriften, kan du manipulere med den og prøve ut andre varianter. Det fins mange måter å skrive en artikkeltekst på.

* **Og altså, ikke glem: OVERGANGSORD som Signe kaller dem** ☺ **Se Drøftingsnøkkel**

Det fins flere ord som tydeliggjør innholdet i teksten din. I hoveddelen kan det være fornuftig å innarbeide slike. Det gjør teksten variert, strukturert og

leservennlig. Eksempler: *På den ene/andre siden, først og fremst, derfor, i tillegg til, følgelig, i motsetning til, på bakgrunn av, for det første/andre/tredje/videre/man (vi) skal heller ikke glemme… osv*