|  |
| --- |
| **SKJØNNLITTERÆR TEKST** - 'Tolk dette diktet/novella", heter det gjerne. Hjelpeoppsett til en litt usikker elev. |

**1: PRESENTASJON**

Ei snerten innleiing med noen passende ord + presentasjon av forfatter + tekst + eventuell samling + år

**2: KORT HANDLINGSREFERAT** / **MOTIV**

Hvis dette er en episk (fortellende) tekst, er det naturlig å gi et kort sammendrag av handlinga (referat). Er teksten mer et poetisk stemningsbilde, er det umulig å gi et sammendrag av handling. Da må du si litt om hva teksten dreier seg om / finne motivet. Vær konkret her, si hva som faktisk står i teksten. Handler teksten om en gammel sko, så si det. Senere kan du tolke og kanskje se på skoen som et språklig bilde (metafor) for noe annet? (Kanskje er det et allegorisk dikt?)

**3: TEMA** (tema kan godt stå i samme avsnitt som teksten under punkt 2 (referat / motiv)

Trekk så ut temaet (savn, sorg, generasjonskløft, kjærlighet, hovmod står for fall, ensomhet, livsglede, livs-/dødsangst, svik, løgn og illusjoner osv.) og formuler dette kort og presist (Unngå formuleringa ***Temaet er ..*.** Det er uelegant! Kanskje det er bedre slik: ***Det er tydelig at forfatteren ønsker å tematisere ... /Slik jeg tolker teksten, ønsker forfatteren å tematisere …*** Noen ganger kan du høre en moraliserende stemme. Tenk på A. Øverlands oppfordring: "Du må ikke tåle så inderlig vel den urett som ikke rammer deg selv". Da - hvis du hører en slik stemme, er det naturlig å si at dikteren har en klar budskap, ellers virker det masete å tyne budskap ut fra alle tekster. Glem ikke overskrifta. Hva sier den?

**4: STEMNING og KOMPOSISJON**

Synes du det er en "stemningstekst" du har framfor deg, kan det være lurt å lukte litt på den (trist, glad / lett, mystisk, spent stemning osv.) Den kan endre seg i løpet av teksten. Dette punktet kan ofte flettes sammen med komposisjon. Ikke press stemning på teksten. Det kan bli svært kunstig. Du nevner dette bare hvis DU synes en viss atmosfære / stemning er tydelig. Kanskje teksten er en oppfordring? Da må du påpeke det. Tenk deg en tekst som tematiserer 'kjærlighet' - her kan det nok være både lyse og mørkere toner med i bildet. Hva med sorg? Hva med angst? .

Hvordan skriver forfatteren for å få fram temaet sitt (= virkemiddel)?

Denne eventuelle stemningsrapporten kan altså ofte flettes sammen med oppbygginga av teksten. Selve komposisjonen. Dette er ofte interessant i episke tekster. Se alltid på begynnelsen, finner vi stigende spenning med høydepunkt / klimaks? Da kan du formulere deg slik:” Teksten ***når sitt høydepunkt når gutten tar opp mobilen og hiver han i veggen.”***– eller er dette en ”flat” tekst. Ligger spenninga mellom linjene for eksempel? Hvordan slutter teksten? Åpen eller lukka slutt? Ofte spiller begynnelsen og slutten på hverandre (kanskje med en liten vri?) Et dikt kan ha fast eller fri form. Hvis det har en fast form, se om det finnes rimfletting og/eller en spesiell rytme. Underbygger dette temaet i diktet? Svært forenkla sagt: Hvis en person sitter og vogger kjæresten sin i solnedgangen, vil en voggende rytme (ikke marsjtakt!) og fast rimfletting være med på gjøre teksten mer suggestiv. Kanskje? **Hugs: Ikke si noe om det du ikke kan si noe om**. Jeg vil ikke se noe sånt som: «Diktet har ikke rim, og tegnsettinga er helt normal” Ja, og kva så, liksom?

**5: MILJØSKILDRING**

Har du en større tekst(novelle/roman/romanutdrag, eller et lengre episk dikt), er det ofte interessant å si litt om hvilket miljø handlinga utspiller seg. Men et lyrisk dikt kan også ha viktig miljøskildring! Du kan f.eks. skrive slik:” Forfatteren ***tar oss med til et trivelig / utrivelig miljø i en drabantby i Norge.”*** Så viser du hvordan forfatteren skildrer dette miljøet.

**6: PERSONSKILDRING** - er det sentralt å se på det i teksten du har framfor deg?

I kladden setter du” merkelapper” på personen (-ene). Pass deg så det ikke blir et nytt referat!

Eks. på god personskildring**:” *X er en smart og utspekulert jente. Dette viser seg spesielt når hun forklarer læreren hvorfor hun ikke hadde komme til norskprøva, men samtidig ser vi at hun er redd også:” (…) Øynene hennes flakker når læreren spør hvorfor hun satt i aulaen i friminuttet etterpå. Hun blir tydelig litt rødere i kinna.”***Altså, pek på hvorfor du kan påstå karaktertrekk ved personen. (Dukk ned i teksten og hent fram eksempel der du mener det er viktig!) Hvis du vil ta for deg flere personer her, pass på variasjon slik at det ikke blir en oppramsing av typen:

” Per er en snill og hjelpsom gutt ... Ola er en slem gutt ... Kari er mer en mer komplisert person … Brit er nesten ikke til stede, men likevel styrer hun livet til broren gjennom sinte brev …” ALTSÅ – pass på, slik at setningene ikke begynner likt! Men få elegante overganger fra den ene til den andre.

**PS. Hvis denne teksten går på forskjellige holdninger / meninger til en problemstilling, legg øret inntil å hør godt etter: Kan en av personene være et talerør for forfatteren?**

**7: SKRIVEMÅTE**  .

**\*** Ordvalg (mange verb> handling, mange adjektiv> mye skildring/stemning? Mystiske ord?)

**\*** Tegnsetting (mange tankestrek > leseren må tenke etter, eller teksten tar en pause.

Hvorfor pause? Mange utropstegn > oppfordrende? Sinne / raseri / engasjement?

**\*** Ikke tegnsetting > brudd på regler. Hvorfor? Kaos, fri flyt - underbygger dette temaet?

**\*** Språklige bilder l: Sammenlikning, 2) Metafor, 3) Besjeling, Personifisering 4) Klare symboler (hjerte, anker, kors, villand,

karnevalantrekk o.l.)

**\*** Ironi / humor / overdrivelse?

**\*** Allusjoner (spiller på noe kjent - Bibelen for eksempel?)

**\*** Gjentakelse - hvordan virker det? Vil forfatteren understreke noe viktig – eller benytterforfatteren gjentakelse for å vise at noe er blitt

en klisjé: ”Nåer det jul igjen. Nå er det jul igjen. Nå er det jul igjen. Nå er det jul igjen” (Koselig med jul? Eller bare slitsomt?)

**8: EN LEKKER AVSLUTNING** - der du kanskje spiller på tittelen, eller kanskje et sitat frateksten? En tanke fra innleiinga? Eller

noen ord du selv finner fram til, noe med elegant sving i.