**Tariffordboka**

**Her er en liste over ord og uttrykk som kan være greie å kunne nå som lønnsoppgjøret nærmer seg.**

Tariff | Publisert 10.03.2009 11:54 | Oppdatert 16.04.2013 11:14

[Share on facebookShare on twitter](http://www.utdanningsnytt.no/4/Meny-B/Tariff/Tariffordboka/)[Share on email](http://www.utdanningsnytt.no/4/Meny-B/Tariff/Tariffordboka/)[Share on printShare on favorites](http://www.utdanningsnytt.no/4/Meny-B/Tariff/Tariffordboka/)[More Sharing Services](http://www.addthis.com/bookmark.php?v=250&pub=cscgal)

***Er det et ord eller uttrykk som du mener mangler?   
Send oss en mail*** [*redaksjonen@utdanningsnytt.no*](mailto:redaksjonen@utdanningsnytt.no) ***eller skriv det inn i kommentarfeltet under.***

**Alminnelig arbeidstid**

Den arbeidstid som heltidsarbeidstakere i arbeidsmiljølovens forstand står til disposisjon for arbeidsgiveren. Etter loven er hovedregelen at den alminnelige/ordinære arbeidstid ikke må overstige 40 effektive timer pr. uke (eventuelt som et gjennomsnitt).

Tariffavtalens begrensning er 37,5 timer pr. uke. For skift- og turnusarbeidere kan den alminnelige arbeidstid være ytterligere begrenset.

**Anbefalt forslag**

Forslag som partenes forhandlere under et tariff oppgjør anbefaler vedtatt ved en etterfølgende avstemning. Forslaget kan ha fremkommet med eller uten meglingsmannens medvirkning.

**Ansiennitetstillegg**

Lønnstillegg som vanligvis gis i henhold til tariffavtalens satser basert på praksis og tjenestetid.

**Arbeidsavtale**

En avtale mellom arbeidsgiver og en enkelt arbeidstaker om at arbeidstaker stiller sin arbeidskraft til disposisjon mot et bestemt vederlag. Arbeidsmiljøloven har nærmere regler om arbeidsavtalens form og innhold.

**Arbeidsretten – kommer i funksjon når det er uenighet om allerede inngått avtale.**

Spesialdomstol som i hovedsak har i oppgave å avgjøre tolkningstvister samt saker om ulovlige og tariffstridige aksjoner.

**Disponibel realinntekt**

Den inntekt man har igjen når skatt og prisstigning er trukket fra. Kalles også kjøpekraft.

**Etterslep**

Manglende lønnsutvikling for grupper som ikke har lønnsglidning eller resultat av ulik lønnsglidning mellom sammenlignbare grupper. Kan f.eks. gjelde sammenligning mellom offentlig og privat ansatte.

**Forbundsvise oppgjør**

Det enkelte fagforbund fremmer selv krav og forhandler på egen hånd med sine respektive bransjesammenslutninger på arbeidsgiversiden. Skjer gjerne under en viss samordning fordi veiledende rammer oftest settes ved forutgående forhandlinger mellom hovedorganisasjonene.

**Fredsplikt**

Plikt til å avstå fra arbeidskamp (streik eller lockout) i tariffperioden. Jfr.Arbeidstvistlovens § 6 nr. 1.

**Føring**

Partene sentralt/lokalt kan avtale eller anbefale at avsatte midler/pott benyttes på en bestemt måte.

**Frivilliglønnsnemnd**

Tariffpartene kan avtale bruk av Rikslønnsnemnda for å løse en interessetvist. Partene kan også bli enige om å sette sammen en annen nemnd for å løse tvisten.

**Generelt tillegg**

Tariffmessig lønnstillegg som kan gis i form av prosentvis økning i lønnsregulativets satser, eller som et kronetillegg på satsene.

**Glidning**

Den lønnsvekst som følger av tillegg som gis utover de tillegg/potter som forhandles frem av sentralt parter; eksempelvis ansiennitetsopprykk, nytilsetting i høyere lønnet stilling, andre lokale tillegg uten avtalt pott.

**Hovedavtale**

En tariffavtale mellom hovedorganisasjonene inneholdende generelle bestemmelser og regler om bedriftenes og tillitsvalgtes rettigheter og plikter.

**Hovedtariffavtalen**

Hovedtariffavtalen er den grunnleggende avtalen mellom partene. Her finner du de viktigste reglene vedrørende bl.a. lønn, arbeidstid, ferie, permisjon og pensjon.

**Indeksregulering**

Regulering av lønninger etter utviklingen av konsumprisindeksen i henhold til bestemmelser fastsatt ved en tariffrevisjon.

**Inflasjon**

Stigning i gjennomsnittlig prisnivå målt med f.eks. konsumprisindeksen.

**Interessetvist**

Tvist mellom en arbeidsgiver eller arbeidsgiverforening og en fagforening om opprettelse eller fornyelse av tariffavtale. Se Arbeidstvistlovens § 6.

**Kollektiv oppsigelse**

Når fagforening eller arbeidsgiverforening samlet sier opp arbeidsavtalene i for å sette i gang lovlig arbeidskamp. En lovlig arbeidskamp forutsetter at de personlige arbeidsavtaler er bortfalt, slik at det formelt sett ikke eksisterer noe ansettelsesforhold. Se Arb.tv.lovens § 29 og Arb.m.loven.

**Megling**

Partene i et tariffoppgjør pålegges av Arbeidstvistloven å gjennomføre frivillig eller tvungen megling før de kan bruke kampmidler som streik eller lockout. Ti dager etter Riksmeglingsmannens forbud mot arbeidsstans, kan hver av partene kreve meglingen avsluttet. Meglingen skal da avsluttes innen fire dager, selv om meglingsmannen ikke finner grunnlag for å fremsette et meglingsforslag.

**Mellomoppgjør**

Forhandlinger om lønnsregulering for annet avtaleår (eventuelt tredje avtaleår dersom det er treårig

tariffavtale). Ved mellomoppgjør forhandles i utganspunktet kun generelt tillegg.

**Minstelønn**

En nedre lønnsgrense som garanteres i tariffavtalen. Ingen som omfattes av avtalen kan lønnes lavere enn minstelønn.

**Nominelllønn**

Bruttolønn før skatt målt i kroner og ører. Nominelt tillegg er det krone/øre-tillegg som avtales i et tariffoppgjør.

**Overenskomst**

Betegnelse brukt i NAVO-sektoren, Oslo kommune og privat sektor på tariffavtale (se hovedtariffavavtale).

**Overheng**

Forskjellen mellom gjennomsnittslønnen i et kalenderår og lønnsnivået ved årets utgang.

**Kilde: Unio**